google/wiki40b huggingface dataset:
Finsbury

Etymologi

Stedsnavnet er første gang dokumentert i 1231 som nedtegnet som Vinisbir (første bokstav uttales som «f»), og har således betydningen gården til en mann ved navn Finn, «Finns gård». En annen forklaring er at det kom fra fen («våtmark»).

Historie

Fram til 1600-tallet var Finsbury et myrete område som tilhørte St Paul's Cathedral. I forbindelse med anlegget av vannforsyningskanalen New River i 1613 – som ble ført fram til New River Head i Finsbury – ble området opparbeidd for boligbygging. Det meste av Finsbury ble bebygd med boliger av en meget enkel standard; bare omkring Pentonville Road kom det opp hus for middelklassen. Finsbury ble et utprega arbeiderstrøk, og har i lange perioder vært et av de mest arbeiderpartidominerte og radikale områdene i London.
Finsbury var egen kommune fra 1900 fram til 1965, da det ble en del av Islington. Finsbury ser ut til å gå stadig mer ut av bruk som bydelsnavn, til fordel for Clerkenwell og St Luke's, men det finnes eksempelvis i lokalavisa Clerkenwell & Finsbury Advertiser.
Det kjente operaselskapet Sadler's Wells ligger i Finsbury.
Det finnes også et Finsbury Park et stykke lengre nord i London. Navnelikheten henger sammen med at begge stedene en gang hørte til samme administrative enhet (division) i grevskapet Middlesex.
Episacus

Utseende

En middelsstor (ca. 17 millimeter), kraftig, kastanjebrun trebukk. Hannen har kamformede antenner. Hode og pronotum er tett kledt med gylne, oppstående hår. Pronotum er klokkeformet sett ovenfra. Dekkvingene er noe tilsmalnende bakover, med avrundede "skuldre" og litt diffuse, opphøyde lengderibber.

Levevis

Larvene borer i død ved, ofte i døde røtter. De etterlater seg grove ganger i veden. Utviklingen tar flere år. Disse billene besøker ikke blomster, og mange arter er natt-aktive. En del av dem kommer til lys.

Utbredelse

Arten er utbredt i Colombia og Ecuador.
Polyglotisme

Polyglotisme er evnen til å mestre, eller tilstanden å ha mestret, flere språk. Ordet er et synonym med flerspråklighet, men blir noen ganger brukt til å referere til en person som lærer seg mange språk som en hobby. Navnet ble første gang brukt i 2008 av lingvisten Richard Hudson for å beskrive personer som, i en viss grad, snakker dusinvis av språk.
Flerspråklige individer og flerspråklige samfunn som snakker mer enn et språk, er vanlige. I sjeldne tilfeller har slike personer en mental forstyrrelse, men kan lære seg mange språk.
NM i bandy 1914

Norgesmesterskapet i bandy i 1914 ble ikke spilt. Den milde vinteren sørget for at kun tre kamper ble avviklet hele sesongen.
Designforevig

Designforevig er en norsk faghandelkjede innen glass, porselen, kjøkken- og interiørprodukter stiftet i 1996. Kjeden er en av få frivillige kjeder i Norge, heleid av lokale butikkeiere.
Kjeden består av (2018) 21 butikker i Norge i tillegg til landsdekkende nettbutikk.
Kjedekontoret holder til i Breigata 5 i Stavanger hvor også en av kjedens større butikker, Brødrene Pedersen, holder til.
Theodor Kittelsen-museet

Theodor Kittelsen-museet er et museum som inneholder en omfattende og allsidig samling av Theodor Kittelsens verker. Museet ligger ved Koboltgruvene i Modum kommune, ca. 10 km fra Åmot sentrum og 8 km fra Blaafarveværket. Det har vært åpent hver sommersesong siden den offisielle åpningen i 1993.

Historie

Naturen ved Blaafarveværket tiltrakk seg på 1800-tallet naturromantiske malere fra hele Europa. 
Haugfossen har blitt gjenstand for malerier av Christian August Lorentzen i 1792, Christian Morgenstern 1827, Thomas Fearnley 1841, Frits Thaulow 1883. 
Også Theodor Kittelsen kan knyttes til området. 
Han leide gården Sole i Eggedal fra 1896, og bygget i 1899 sitt eget hjem kalt Lauvlia i Sigdal. Dette ble en kunstnerisk rik periode for Th. Kittelsen. 
Denne tilhørigheten til området er bakgrunnen for at Theodor Kittelsens familie i 1987 spurte om Blaafarveværket kunne åpne et permanent museum for Kittelsen.

Utstillinger

Den permanente samlingen består av arbeider i olje og blandingsteknikker, tegninger, bøker, treskårne figurer og dekorasjoner, samt en rekke av kunstnerens personlige eiendeler.
I 2012 ble samlingen utvidet med «Fjelltramperne», treskjæringsarbeider opprinnelig tiltenkt Holmenkollen Turisthotel. 
Hvert år vises egne temautstillinger.
Abashiri

Geografi

Abashiri ligger nord på øya Hokkaidō i Nord-Japan. Elva Abashiri renner gjennom byen. De tre innsjøene Abashiri, Notoro og Tōfutsu ligger i byen som en del av Abashiri-Quasi nasjonalpark.

Historie

Landsbyen Abashiri ble grunnlagt i 1872. Den er oppkalt etter distriktet Abashiri. I 1875 ble Abashiri og de nærliggende landsbyene Kitami, Isani og Nikuribake slått sammen til én by. I 1915 ble også landsbyene Notoro og Mokoto slått sammen med Abashiri.
Påtaleunnlatelse

Ved en påtaleunnlatelse bestemmer påtalemyndighetene at det ikke skal reises tiltale mot en antatt lovbryter, selv om det finnes nok bevis for siktedes skyld til at en sak kunne ha vært ført.
I Norge finner man bestemmelsen om påtaleunnlatelse i Straffeprosessloven § 69, hvor det heter: «Selv om straffeskyld anses bevist, kan påtale unnlates såfremt slike særlige forhold er til stede at påtalemyndigheten etter en samlet vurdering finner at overveiende grunner taler for ikke å påtale handlingen.» Bestemmelsen har generell anvendelse, og påtalemyndighetene kan beslutte påtaleunnlatelse for alle type straffesaker.
Grunner til at det gis påtaleunnlatelse kan være at lovbruddet er lite alvorlig, og at den siktede ikke har gjort noe ulovlig før. Det kan også forekomme at en siktet får tilbud om påtaleunnlatelse i bytte mot informasjon som politi og påtalemyndighet kan ha nytte av i arbeidet med å oppklare en straffesak.
En påtaleunnlatelse er ment som en advarsel til den siktede. I Norge kan påtaleunnlatelsen gjøres betinget med en prøvetid på to år. Det betyr at hvis den siktede blir tatt for et nytt lovbrudd i disse to årene, vil han eller hun både bli tiltalt for det nye og det gamle lovbruddet. Hvis påtaleunnlatelsen gjøres betinget, blir den ført inn i politiets strafferegister.
Siktede som mener seg å være uskyldig kan kreve å få en unnlatt sak prøvd for retten. Siktede kan ha interesse av dette, da en påtaleunnlatelse fortsatt er en skyldkonstatering fra påtalemyndighetene, og ved forbrytelser vil denne bli stående i strafferegisteret.
Studentsenteret

Studentsenteret ved Universitetet i Bergen ligger i Parkveien 1 på Nygårdshøyden, og åpnet i 2007.
Senteret er tegnet av Lusparken arkitekter, Trondheim. Det har tre plan og fasadene er kledd med hvit granitt og glass. Arealet på totalt 11 500 kvadratmeter forbeholdes undervisning, service og velferdsfunksjoner. Det store auditoriet «Egget» har plass til om lag 270 personer, og har fått plass oppunder taket i bygningens vrimleområde. 
Studentsenteret inneholder bokhandel, kantine og restaurant, Studentenes Psykiske Helsetjeneste (SPH), Studentparlamentetet, Velferdstinget i Bergen og studentrepresentantene i Universitetsstyret, studentmedia: Bergen Student-TV, Studvest og Studentradioen i Bergen, karrieresentet, og studentrådgivning. Bygget har også gymsal, styrkerom og svømmebasseng.
Norsk filmklubbforbund

Norsk filmklubbforbund, forkortet NFK, er sammenslutningen av norske filmklubber for barn, ungdom og voksne. I 2009 var 70 vanlige filmklubber og 30 ungdomsfilmklubber og barnefilmklubber tilsluttet forbundet. NFK holder til i Filmens Hus i Oslo.
NFK ledes av et styre valgt av og blant filmklubbrepresentantene på det årlige landsmøtet. Forbundet er medlem av Folkeuniversitetet og den internasjonale filmklubbsammenslutningen Federation Internationale de Cine Clubs (FICC).
Margot Honecker

Bakgrunn

Hun var datter av en skomaker og en fabrikkmedarbeider. Hun arbeidet etter skolen som sekretær og telefonist, og var fra 1938 til 1945 medlem av Bund Deutscher Mädel, slik som de fleste unge jenter den gang. Hennes bror, Manfred Feist, var senere leder av avdelingen for utenriksinformasjon under SEDs sentralkomité.

Politisk karriere

I 1945 ble hun medlem av Kommunistische Partei Deutschlands. I 1946 ble hun medlem av SED og fikk arbeid ved Freier Deutscher Gewerkschaftsbund i Halle. Hun var dessuten aktiv i Freie Deutsche Jugend. I 1949/1950 ble hun medlem av Volkskammer. Med sine bare 22 år var hun parlamentets yngste medlem.
Det var i forbindelse med det politiske arbeid at hun møtte Erich Honecker. Han var gift og hadde en datter, men lot seg skille og giftet seg umiddelbart etter med Margot, som måneder innen hadde født hans barn, Sonja.
Da hun i 1963 ble undervisningminister var målet å skape en ny 'sosialistisk generasjon' av tyskere. Hun stod bak det sosialistiske enhetsutdannelsessystem, likesom hun fra 1978 innførte obligatorisk forsvarsundervisning med våpentrening i skolene, selv om initiativet møtte massiv motstand fra både kirken og mange foreldre. Hun var også ansvarlig for den tvungne adopsjon av barn av politiske dissidenter og såkalte republikkflyktninger.

Margot Honecker etter 1989

Etter die Wende i 1990 flyktet hun i desember 1991 med sin mann til Moskva via den chilenske ambassade for å unngå rettsforfølgelse. Mens Erich Honecker ble utlevert av den russiske regjeringssjef Boris Jeltsin til de tyske myndigheter til rettsforfølgelse, reiste Margot over til deres datter Sonja Yánez (født Honecker i 1951) i Santiago de Chile. Sonja bodde der med sin chilenske mann Leo Yánez og sønn Roberto Yánez.
Den kreftsyke Erich Honecker fikk i januar 1993 av humanitære grunner tillatelse til å reise over til sin kone og datter i Chile, hvor han døde i mai 1994.
Familien Honeckers eiendom i Tyskland ble beslaglagt av myndighetene etter DDR-regimets fall, og Margot Honecker førte etterfølgende en rettssak mot regjeringen for å få eiendommen tilbake. Hun tapte saken i 1999.
I 2000 utgav den tidligere generalsekretær for Chiles kommunistiske parti boken Gespräche mit Margot Honecker über das andere Deutschland, hvori Honecker forteller om DDRs historie fra sitt synspunkt.
Hun ble i juli 2008 hedret med en orden av Nicaraguas president Daniel Ortega for å ha arbeidet iherdig for sosialismens sak og for å ha hjulpet Nicaragua. Ordenen ble tildelt både Margot Honecker og hennes avdøde ektemann.
Betalingskort

Betalingskort er et plastkort som kan brukes ved betaling av kjøp av varer og tjenester i stedet for kontanter. Det finnes to hovedtyper betalingskort: debetkort og kredittkort. Virksomheter som aksepterer betalingskort som betalingsform kalles gjerne brukersteder. I Norge er debetkort mest brukt, og da oftest med betalingssystemet BankAxept og/eller Visa. MasterCard har også en debetkort-løsning.

Historikk i Norge

American Express var det første kredittkortet i Norge. Det ble introdusert på markedet på begynnelsen av 1970-tallet. Visa ble lansert i Norge i 1977. Visa Norge AS opererte på lisens fra det amerikanske selskapet. Etter noen år var det over 500 000 VISA debet- og kredittkort i omløp. Styret i Visa Norge mente da at markedet var mettet. I dag er det over 4,5 millioner VISA-kort på det norske markedet. De fleste er debetkort utstedt av norske banker.
I Norge finnes 2,4 millioner kredittkort i omløp. 1,9 millioner er VISA eller MasterCard som utstedes av selskapet Teller AS. Diners Club har ca. 200 000 kort i omløp, American Express om lag 90 000. 10 % av de utstede Visa-kortene i Norge er kredittkort, mens 90 % er debetkort.

Kortbruk i Norge

Norge og Island er på verdenstoppen med hensyn til kortbruk. I 2007 ble det brukt kort til å kjøpe verdier for sammenlagt 345 milliarder kroner, og det ble foretatt 850 millioner betalingstransaksjoner.
I 2017 ble det gjennomført 1,86 milliarder kjøp med betalingskort i Norge, og omsetningen var 627,7 milliarder kroner.
Syv av ti mellom atten og tredve år bruker kort uavhengig av betalingsbeløp. Blant tredve- og førtiåringene er det seks av ti som bestandig trekker kortet ved kjøp av varer.
Kortsvindelen utgjør én promille av den totale kortbruken.
Hjernesvulst

Hjernesvulster er svulster som oppstår i selve hjernen. Disse har bare unntaksvis evnen til å spre seg til andre organer. Leveutsiktene ved hjernesvulster varierer. Prognosen avhenger særlig av svulsttype, pasientens alder og allmenntilstand. Barn og unge har de beste leveutsiktene. 
Forekomsten av hjernesvulster har lenge lenge vært jevnt økende i Norge. I 1998 ble det oppdaget 715 nye tilfeller, mens i 2007 er tallet 994 (kilde: kreftregisteret). Økning er størst for barn, hvor hjernesvulst nå er den vanligste kreftformen i Norden (det var leukemi tidligere). Mye er blitt spekulert rundt årsåken til dette, alt fra "eldrebølgen" (sannsynligheten øker med alderen) og mer bruk av ioniserende stråling (røntgen og CT; bevist at øker risikoen for kreft) til mobiltelefoner, høyspentledninger og mikrobølgovner og slikt (mye usikker og grusete forskning, noe à la høyspentledning kan også MR tilføyes, som forskningen ikke har funnet noen holdepunkter for at kan føre til kreft o.l.)
ISO 3166-2:GI

ISO 3166-2:GI er Gibraltars del av ISO 3166-2, som er del av ISO 3166-standarden utgitt av International Organization for Standardization, som definerer koder for navna til hovedinndelingene (f.eks. delstater eller fylker) av alle land med kode i ISO 3166-1.
Det er for tiden ikke definert noen ISO 3166-2-koder for Gibraltar. Territoriet har ingen definerte inndelinger.
Gibraltars ISO 3166-1 alfa-2-kode er GI.
Sissel in Symphony

Sissel in Symphony er et konsertalbum med Sissel Kyrkjebø, utgitt i 2001. Albumet lå 15 uker på VG-lista og endte med 2.-plass som beste plassering. Albumet ble innspilt Drammen Teater i september.
Odontolabis schenki

Utseende

En stor (hannen 57-75 millimeter), bred og kraftig, halvmatt, mørkt brunrød hjortebille med lysbrune dekkvinger. Hannen har stort hode og forstørrede kjever, disse er gjerne lange, slanke og krumme med en kraftig, skarp tann nær spissen. Hodet er bredt, grunt U-formet innbuktet foran. Fasettøynene er delt i to av en lengdekjøl. Pronotum er mye bredere enn langt, rundet. Beina er mørkbrune.

Levevis

Larvene utvikler seg i råtne trestammer.

Utbredelse

Arten lever på Borneo (Sabah).
Carl Axel Löwenhielm

Bakgrunn og unge år

Carl Axel Löwenhielm antas å ha vært sønn av Karl III i hans forhold med Augusta von Fersen, om det er korrekt var han i så fall kun halvsøsken med sin bror Gustaf Löwenhielm. Allerede i seksårs alder ble han innskrevet som fenrik ved garden (svensk: lifgardet). Sammen med sin bror ble han i 1781 sendt til Strasbourg der han studerte ved Universitetet i Strasbourg og ble uteksaminert i 1785. Tilbake i Sverige avla han i 1787 den såkalte kansliexamen og begynte året etter tjeneste i garden.

Karrière

Löwenhielm deltok i krigen i Finland årene 1788-1790, utmerket seg ved flere tilfelle og ble tatt til fange av russerne ved retretten fra Vyborg. Han ble snart etter ordre fra Gustav III utvekslet og var i årene 1791-1795 svensk diplomat i (såkalt legationskavaljer) i Konstantinopel. Tilbake i Sverige ble Löwenhielm i 1797 major i garden og kammerherre for den unge dronningen, Frederike av Baden. Han tjenestegjorde i Pommern 1807 og ble i 1808 overadjutant hos kong Gustav IV Adolf.
Under Finskekrigen tjenstegjorde Löwenhielm ved grensen mot Norge og på Åland i 1809 og ble samme år oberstløytnant ved Kronobergs regemente. I 1810 ble han kabinettskammerherre hos kronprins Karl XIV Johan. I år 1811 ble han utnevnt til sjef for Västgöta-Dals regemente og i 1812 til generaladjutant.  Samme år ble han svensk envoyé i St. Petersburg og var det i årene 1812-1818. Det var Carl Axel Löwenhielm som inngikk den viktige avtalen med  Russland den 5. april 1812, som la grunnen for 1812 års politikk ved å garantere at Sverige fikk Russlands støtte ved overtakelsen av Norge, mot at landet oppga sitt krav på Finland.  
Han fulgte tsar Alexander under hele krigen mot Napoléon Bonaparte i Russland, Tyskland og Frankrike i årene 1812-1814 og deltok som Sveriges utsending ved i kongressen i Châtillon i 1814 og ved den store Wienerkongressen i årene 1814-1815. 
I 1814 ble han utnevnt til generalmajor, i 1815 ble han generalløytnant og førte i årene 1816-1824 kommando over 8. infanteribrigaden. I 1816 ble han överstekammarjunkare. Først etter Karl XIV Johans tronbestigning i år 1818 ble den sivile embetsbanen åpnet; han ble i 1819 president i Krigskollegium og var statsråd fra 1822 til sommeren 1839, da han avgikk på grunn av alder og sykdom. Politisk var Carl Axel Löwenhielm sterkt konservativ, samtidig respekterte og fulgte han grunnloven og var sterk motstander av den såkalte indragningsmakten mot pressen, som kronprins og senere kong Karl Johan sterkt holdt fast ved.
Årene 1825-1826 tjenestegjorde han som ordförande i Styrelsen över fängelser och arbetsinrättningar i riket og var fra 1838 til sin død ordförande i Tabellkommissionen (forløper for Statistiska centralbyrån). I 1807 ble han innvalgt til styremedlem (svensk: ledamot) i Krigsvetenskapsakademien. I år 1857 var han ståthållare på Drottningholms og Svartsjö slott.
Carl Axel Löwenhielm var dypt religiøs og mystiker.

Utmerkelser

Carl Axel Löwenhielm var En af rikets herrar, ridder av Serafimerordenen og kommandør av Sverdordenen.
Wave of Popular Feeling

Wave of Popular Feeling er et musikkalbum av Three Days Grace som ble utgitt i 1995 under gruppens tidligere navn Groundswell.
Adam Gontier, Brad Walst og Neil Sanderson dannet i 1992 bandet Groundswell sammen med to andre medlemmer, Joe Grant og Phil Crowe. I 1995 ga de ut albumet Wave of Popular Feeling. CD-en ble bare utgitt i Canada, og det ble bare produsert 150 eksemplarer. Et eksemplar av Wave of Popular Feeling ble i 2007 solgt på Ebay for 200 dollar. I 1997 sluttet to av medlemmene, men Adam, Neil og Brad fortsatte som en trio og skiftet navn til Three Days Grace, som er gruppens nåværende navn.
Romsdalsbladet

Romsdalsbladet var en avis som ble utgitt på Åndalsnes i Møre og Romsdal. Den ble utgitt bare i to år, 1947 og 1948. Utgiver var Romsdalsk Reising L/L, redaktør var Eirik Moen
Tetsuya Asano

Japans herrelandslag

Tetsuya Asano spilte 8 landskamper for Japans herrelandslag.
Kommerskollegium

Kommerskollegium er Sveriges myndighet for utenrikshandel, EUs indre marked og handelspolitikk. Myndigheten ble opprettet i 1651 gjennom utskillelse fra Kammarkollegiet og behandlet da handel, industri og sjøfart. En spesiell myndighet som behandlet handelssaker ble etablert allerede i 1637, men sto vakant store deler av sin eksistens fra 1644 til 1651. Til «nyttiga fabrikers understöd» opprettet Riksdagen i 1739 «Riksens ständers manufactur contoir» og et særskilt «manufaktur-fond». Kontoret ble lagt ned i 1766 og oppgavene overført til Kommerskollegium.
Till Kommerskollegiums oppgaver hører utredninger, uttalelser og forslag angående spørsmål som håndteres innen EU, WTO, OECD, UNCTAD, ECE og lignende internasjonale organisasjoner. Kommerskollegium har ansvar for tilsynet av handelskammere.
Korsberga

Korsberga er et tettsted i Vetlanda kommune i Jönköpings län i Småland i Sverige. I 2010 hadde tettstedet 694 innbyggere.
NM i judo 2015

NM i judo 2015 ble arrangert i Sandnes 21.-22. mars.
Kongepokalene ble vunnet av Madelene Rubinstein og Alert Holtman.
Tordenskjolds gate (Kristiansand)

Tordenskjolds gate (1-85, 2-90) er en gate i Kvadraturen i Kristiansand som ligger i bydelen Kvadraturen/Eg. Gaten har sitt løp fra Vestre Strandgate til Otra hvor den går over i Egsveien og Elvegata. 60 eiendommer er matrikulert til gaten. 
Når Peter Wessel har fått en gate i Kristiansand oppkalt etter seg, har det sammenheng med flere opphold i byen for å få reparert skip på verftene, blent annet ved Christansands galeiværft som ble anlagt ved Hampa på slutten av 1600-tallet. Løvendals Galei under Tordenskjolds kommando var til omfattende reparasjon etter kamp i 1714. Skipet hadde «7 Mand døde og 21 saarede og ... var ilde tilredt. Ved Reparationen paa det herværende Galeiværft viste det sig, at Galeien havde faaet 16 Kugler i Skroget, 7 om Bagbord, 5 om Styrbord, 3 agter ind og 1 i Stævnen; Forstangen var borte, Stormasten, Storstangen og hele Riggen var sønderskudt».
Tidligere hadde den navnet Hospitalsgaten etter Christiansands Hospital med adresse til nr 52 og som senere ble supplert med det såkalte Dollhuset. Hospitalet ble bygd i 1709 og strøk ikke med i bybrannen i 1734. Det er derfor en av de eldste bygningene i Kristiansand.
Neste sykehus ble bygd i nr 67. Det nåværende Fylkeshuset i nr 65 var tidligere sentralsykehus og huset deretter Høyskolen i Agder. Skulpturen Taraxacum fra 1984 av Finn-Henrik Bodvin er plassert foran Fylkeshuset.
Ekserserhuset med adresse Tordenskjolds gate 64 er oppført i 1807-1808 med gymnastikksal for byens garnison, senere også brukt av Kristiansand katedralskole. Tordenskjoldsgate skole er nr 49.
Stener Heyerdahls park, den tidligere fattigkirkegården, også kalt Hospitalskirkegården som var i bruk frem til 1825, ligger til Tordenskjolds gate, inntil hospitalet hvor Heyerdahl virket fra 1850.
Progressive periode

Den progressive periode (eng.: «The Progressive Era») er en betegnelse for en periode i USAs historie fra 1890-tallet til 1920-tallet, som var preget av utbredt sosial aktivisme og forsøk på å skape politiske reformer. Den Progressive bevegelses hovedmål var å eliminere problemer forårsaket av industrialisering, urbanisering, innvandring og korrupsjon.
Bevegelsen var først og fremst rettet mot ledere av politiske grupperinger på grunn av korrupsjon. Et annet mål var regulering av monopoler (eng.:«Trust busting») og virksomheter gjennom antitrust-lovgivning. Disse lovene ble betraktet som et instrument for å kunne bedre konkurransen, til legitime konkurrenters fordel.
Mange progressive støttet Brennevinsforbudet i USA, noen for å tilintetgjøre den politiske makten til de lokale sjefene i skjenkebransjen, mens andre handlet ut ifra en religiøs motivasjon.  På samme tidspunkt ble kvinnelig stemmerett fremmet.
Mange aktivister deltok i bestrebelsene for å reformere lokale myndigheter, offentlig utdannelse, medisin, finans, forsikring, jernbaner, kirker og mange andre områder. Progressive aktivister reformerte, profesjonaliserte og «vitenskapeliggjorde» de samfunnsvitenskapelige fagene, særlig historie, økonomi, og statsvitenskap. I faglitteraturen måtte amatørforfattere vike for forskningsprofessorer, som publiserte i nye vitenskapelige tidsskrifter.
De nasjonale politiske ledere omfattet Theodore Roosevelt, Robert M. La Follette, Sr., og Charles Evans Hughes på den republikanske og William Jennings Bryan, Woodrow Wilson og Al Smith på den demokratiske side. Likevel fantes det ledere for bevegelsen som var langt fra toppolitikken. Jane Addams, Grace Abbott, Edith Abbott og Sophonisba Breckinridge var blant den Progressive Periodes mest innflytelsesrike reformatorer.
I begynnelsen virket bevegelsen hovedsakelig på lokale plan. Senere utvidet den til delstatlig og nasjonalt/føderalt plan. Progressive fikk støtte fra middelklassen og tilhengerne omfattet mange jurister og advokater, lærere, leger, geistlige og forretningsfolk. Noen progressive gikk sterkt inn for den naturvitenskapelige metode, som ble anvendt på økonomi, stat (både politikk og byråkrati), industri, finans, medisin, teologi, utdannelse og tilogmed familieliv. En rekke store reformer, som opprettelsen av Federal Reserve System i 1913, ble vedtatt. Reformatorene følte at gammeldagse metoder førte til sløseri og ineffektivitet og søkte «det beste systemet».